**Årsmøtet 2016**

**VED EN FEILTAGELSE KOM IKKE NEDSTÅENDE MED UNDER SAK 10.**

Dette skulle vært første del, og hoveddelen av saksdokumentet.

**FORSLAG TIL ÅRSMØTET 2016** (nytt-forslag-årsmøtet-2016)

«Arbeidsgruppen back-nine» (Odd Hole (oppnevnt av Styret), Asbjørn Herdal, Petter Tomren) legger med dette frem forslag for årsmøtet i forbindelse med arbeidet overfor Ski kommune om «back-nine»-området. Det er ønskelig at årsmøtet tar stilling til om man skal inngå leieavtale som foreslått nedenfor, eller om man skal legge hele saken på is.

I selve forslaget er det en kort begrunnelse for hvorfor vi anbefaler å gå videre med saken, en opplisting av hva som er oppnådd og forslag til vedtak. For de som vil sette seg mer inn i saken følger vår rapport til Styret av 13.1.2016, som utdyper saken noe, til orientering. Etter dette igjen følger Ski kommunes forslag til Leieavtale, også til orientering.

Arbeidsgruppens utgangspunkt har vært å ta vare på de betydelige investeringene som ligger i «back-nine»-området, med sikte på over tid å ha mulighet til å reetablere 18-hulls bane, hvis klubben vokser slik at det er grunnlag for dette. Hensynet til Krokhol Gård/Tom Rune Larsen har vært viktig, videre at en større bane (f eks 12 hull) gir flere sportslige utfordringer, og kan ha betydning både for markedsføring, rekruttering og for å tiltrekke seg greenfee-spillere. Vi har overfor kommunen også påpekt at det er i kommunens interesse at det er næringsvirksomhet i «utkanten» av kommunen, og at golfvirksomheten både er næringsutvikling og viktig ut fra et helseperspektiv.

Begrunnelsen for å gå for leieavtale er også at det kan ha betydning for arbeidet med makeskifte mellom kommunen og Krokhol Gård. Krokhol Golfklubb og Krokhol Gård har slik vi ser det felles interesse i saken. Det er vår vurdering at hvis leieavtale for 2016 ikke inngås vil heller ikke makeskiftesaken bli realisert. Leieavtalen er en kortsiktig avtale, som kan sies opp med 3 mndrs varsel, og som vil opphøre forutsatt at makeskifte lykkes. Leieavtalen vil vise at klubben er interessert i at golfbanen videreutvikles i det tempo som medlemstallet gir grunnlag for. Leieavtalen om å ta i bruk 3 hull (Gamle 11, 12 og 13) gir også nye sportslige utfordringer for spillerne, den bringer tre av de flotteste hullene i spill igjen, og gir mulighet for spill selv under «flomsituasjoner», da de tre hullene ikke er utsatt ved ekstrem nedbør på samme måte som hull 3 og 5 på dagens bane. Som et eksempel på muligheter ved tre nye hull: «Front nine» vil være som i dag, «Back nine» kan være hull 1, 2, 6, 7, 11, 12, 13, 8 og 9. De tre «nye» hullene er spesielt naturskjønne og sportslig sett utfordrende.

Det som er oppnådd ved kontakt med kommunen er:

1. Kommunestyret vedtok 17.6.2015 enstemmig at det skulle forhandles om **leieavtale med golfklubben** og om **makeskifte med grunneier.**
2. Leieavtalen har en varighet til 2020, men kan trolig forlenges. Vi håper imidlertid at makeskifte med grunneier vil være gjennomført før dette tidspunkt, og da bortfaller leieavtalen.
3. Kravet om bankgaranti på 1 million er frafalt, dette ville betydd en kostnad på ca kr 30000 i året.
4. Det er oppnådd halvering av pris, fra 1 kr pr kvm til 0,50.
5. Det er aksept for at leie betales først når hull er opparbeidet og tas i bruk. Konkret betyr dette hull 11 i 2016, **leiepris for 2016 er kr 2250**. Leie skal betales pr 01.7.2016.
6. Hull 13 og 12 (opparbeides i nevnte rekkefølge) tas i bruk i 2017. Leiepris for 11, 12,13, og 7 er fastsatt til kr 25000 i 2017.
7. Det er avtalt gjensidig oppsigelse på 3 mndr. Kommunen vil ikke si opp slik at en sesong blir ødelagt, med mindre helt spesielle forhold aktualiserer dette.
8. Avtalen skal reforhandles pr 01.10.2016, men vi antar betingelsene blir stående.
9. Vi har akseptert å rydde eventuelle «over bakken» installasjoner ved eventuelt opphør av leieavtalen.

Som det fremgår av dette vil kostnad i 2016 bli kr 2250, i 2017 vil kostnadene øke til kr 25000. Når makeskifte eventuelt er gjennomført vil kostnadene til kommunen bortfalle. Det vil være riktig at disse leiekostnadene betales av klubben som avtalepart. Det kan likevel avtales at det belastes driften, dvs av Krokhol gård, men de bør i så fall kunne omfattes av garantien klubben har gitt mot underskudd i driften.

Det er mulig å avtale bruk av hele driving-rangen allerede fra 2016, dette vil i tilfelle bety en kostnad på ca kr 2500. Dette kan tas opp i tilfelle positivt vedtak på årsmøtet.

Arbeidsgruppen ber årsmøtet gjøre følgende vedtak:

1. Årsmøtet vedtar at det inngås leieavtale med Ski kommune for 2016.
2. Årsmøtet gir Styret fullmakt til å følge opp saken videre, med sikte på inngåelse av leieavtale videre hvis Styret finner det hensiktsmessig og forsvarlig.

Odd Hole (leder) Asbjørn Herdal Petter Tomren

 -------------------------------------------------------------------------------